KIRJALLINEN KYSYMYS E-1120/98

esittäjä(t): Richard Howitt (PSE) komissiolle

(8. huhtikuuta 1998)

Aihe: Ranskalaisen autovakuutuksen pätemättömyys Yhdistyneessä kuningaskunnassa, viite: 980024A

Voiko komissio selittää, miksi Ranskassa ostettu autovakuutus ei kelvannut Yhdistyneen kuningaskunnan rekisteröintiviranomaisille, kun Moisdon, eräs äänestäjistäni yritti uudistaa ajoneuvoveronsa? Voiko komissio selittää, minkä takia autovakuutus, päinvastoin kuin muut vakuutukset, ei päde Euroopan unionin alueella? Eikö tämä ole esimerkki sisämarkkinoiden esteestä vakuutuspalvelujen suhteen? Aikooko komissio ryhtyä mihinkään toimiin tämän asian takia?

Komission jäsenen Mario Montinkomission puolesta antama vastaus

(12. kesäkuuta 1998)

Liikennevakuutusta koskevan pakollisen vakuutusturvan osalta direktiivin 72/166/ETY 3 artiklan 1 kohdassa (ensimmäinen liikennevakuutusdirektiivi), sellaisena kuin se on täydennettynä direktiivin 84/5/ETY 1 artiklalla (toinen liikennevakuutusdirektiivi), ja direktiivin 90/232/ETY 1 artiklalla, säädetään omaisuus- ja henkilövahinkoihin liittyvän vahingonkorvausvastuun varalta otettavan vakuutuksen käyttöönotosta niiden ajoneuvojen osalta, joiden pysyvä kotipaikka on jonkin jäsenvaltion alueella. Tämä pakollinen vakuutusturva on voimassa koko yhteisön alueella. Vastuun määrä riippuu joko vakuutusturvan rahallisista rajoista (se ei saa ylittää direktiivin 84/5/ETY 2 artiklan 2 kohdassa määrättyä rajaa) tai siitä, mitä omaisuus- ja henkilövahinkojen lisäksi on vakuutusturvalla katettu. Täysi vakuutusturva ei kuulu liikennevakuutusdirektiivien soveltamisalaan.

Yhtenäismarkkinalainsäädännössä säädetään, että toisessa jäsenvaltiossa hankittu vakuutusturva tunnustetaan "vihreän kortin" järjestelmällä. Pakollisten liikennevakuutusten osalta jäsenvaltiot ovat velvollisia varmistamaan, että nämä vakuutukset kattavat koko yhteisön alueen yhden vakuutusmaksun perusteella. Kolmannessa liikennevakuutusdirektiivissä edellytetään, että vakuutus kattaa automaattisesti joko sen määrän, joka kolmannelle osapuolelle on lain mukaan korvattava siinä jäsenvaltiossa, jossa vieraillaan, tai sen määrän, johon kolmas osapuoli on oikeutettu kotijäsenvaltiossa, jos tämä määrä on suurempi ilman että vakuutuksenantaja laskuttaa lisämaksun. Yhdistyneen kuningaskunnan ajoneuvojen rekisteröintiviranomaisilla on velvollisuus tunnustaa toisessa jäsenvaltiossa annetut ja siellä voimassa olevat vakuutustodistukset, mutta vain kolmatta osapuolta koskevan vakuutusturvan osalta. Toisessa jäsenvaltiossa (esim. Ranskassa) hankitun täyden vakuutusturvan osalta riippuu ranskalaisen vakuutuksenantajan allekirjoittamasta sopimuksesta, onko Ranskassa saatu täysi vakuutusturva (korvausmäärät ja vakuutusluokat) samansuuruinen myös muissa jäsenvaltioissa. Kyseessä olevassa tapauksessa on mahdollista, että arvoisan parlamentin jäsenen vaalipiiriin kuuluvan henkilön olisi pyydettävä vakuutusturvan laajentamista ranskalaiselta vakuutuksenantajaltaan, joka saattaa laskuttaa lisämaksun.

Lisäksi yhteisön vakuutuslainsäädännön mukaan jäsenvaltio, jossa auto on rekisteröity, on myös vastuullinen valtio. Jos vakuutuksenhaltija haluaa muuttaa autoineen jäsenvaltiosta toiseen ja rekisteröidä ajoneuvonsa uudessa asuinpaikassaan - kuten kyseessä olevassa tapauksessa - vastuullinen valtio muuttuu. Tämän mukaisesti Yhdistyneessä kuningaskunnassa rekisteröidyt kulkuneuvot on vakuutettava kolmatta osapuolta koskevan vastuun kattavalla sopimuksella, joka tehdään kyseisen jäsenvaltion - tässä tapauksessa Yhdistyneen kuningaskunnan - valvontaviranomaisten myöntämän toimiluvan saaneen vakuutuksenantajan kanssa. Lisäksi edellytetään jäsenyyttä paikallisessa takuurahastossa ja paikallisessa liikennevakuutusyhdistyksessä. Vakuutuksenantajan ei tarvitse olla sijoittautunut siihen jäsenvaltioon, jossa ajoneuvo on rekisteröity. Vakuutuksenottaja voi valita minkä tahansa vakuutuksenantajan - tai jatkaa aiemman vakuutuksenantajansa kanssa - edellyttäen, että tämä on saanut toimiluvan jossakin jäsenvaltiossa ja suostuu vakuuttamaan kyseessä olevan ajoneuvon palveluiden tarjoamisperiaatteella.

Tässä nimenomaisessa tapauksessa brittiläisillä valvontaviranomaisilla on oikeus jättää ottamatta huomioon sellaiset vakuutustodistukset, jotka on antanut muussa jäsenvaltiossa kotipaikkaansa pitävä yhtiö, joilla on vakuutettu aiemmin muussa jäsenvaltiossa rekisteröity ajoneuvo ja joiden perusteella halutaan hakea brittiläiset rekisterikilvet (jolloin Britanniasta tulee vastuullinen valtio), mikäli yhtiöt eivät ole täyttäneet kaikkia välttämättömiä lakiin perustuvia vaatimuksia saadakseen voimassaolevan brittiläiseen lainsäädäntöön perustuvan toimiluvan. Toisaalta, jos kyseessä olevat yhtiöt ovat täyttäneet kaikki välttämättömät vaatimukset Britannian lainsäädännön mukaisesti, brittiläisten viranomaisten kieltäytyminen näiden yhtiöiden antamien vakuutustodistusten hyväksymisestä saattaa olla EY:n perustamissopimuksen 59 artiklan (palvelujen tarjoamisen vapaus) vastainen toimenpide. Tämän asian selvittämiseksi komissio tarvitsisi lisätietoja kansalaisilta, jotka ovat ottaneet yhteyttä arvoisaan parlamentin jäseneen.